Foto: vlada.hr



DRŽAVNE i javne službe potpisale su dodatak Kolektivnom ugovoru, kojim ostaju bez božićnica i regresa.



I ove godine državni službenici i namještenici ostaju bez božićnica, regresa, a umanjuju se i jubilarne nagrade, terenski dodatci i naknade za prijevoz. Dodatak KU javne će službe potpisati u 12, a državne u 13 sati u Vladi.



"Vrlo je neugodno i teško donositi odluke kojima se smanjuju određena materijalna prava. Međutim, pokušali smo to izbalansirati na drugoj strani vage i vidjeti kroz masu plaća u 2014. godini, koja ostaje ista. To znači da se plaće zaposlenih neće dirati. To je taj dio sigurnosti ili druga strana koja bi morala amortizirati te jednokratne gubitke", poručio je šef sindikata državnih službi Boris Pleša.



U slučaju pozitivnog rasta bruto domaćeg proizvoda u tri uzastopna tromjesečja i deficita proračuna manjeg od 3 posto, a za vrijeme važenja Kolektivnog ugovora, Dodatak prestaje važiti, a sva se prava iz Kolektivnog ugovora nastavljaju primjenjivati.



Istovremeno, Vlada otkazuje Granske kolektivne ugovore za učitelje i profesore. Nezadovoljni sindikati učitelja podigli su tužbu protiv ministra Željka Jovanovića zbog neisplate uvećanja plaće i naknade troškova za prijevoz, a pokrenuta je i peticija da se učitelji proglase službenim osobama.

Milanović: Bez rasta regresa i božićnice neće biti za sve



"Dok BDP ne bude rastao i deficit ne padne ispod 3 posto, regresa i božićnica neće biti za sve nas", poručio je premijer Zoran Milanović iz Rijeke.



Državne i javne službe u Banskim dvorima danas su potpisale dodatak Kolektivnom ugovoru, prema kojem ostaju bez božićnica i regresa. Milanović je jasan.



"Što se tiče ovih drugih parametara, to je dogovoreno. Dakle, dok društveni proizvod ne bude rastao i deficit ne padne ispod 3 posto, to će, nažalost, biti za sve nas", rekao je premijer.



Uoči objave preporuka Vijeća Europske unije u proceduri prekomjernog deficita, rekao je da Vladu čekaju još neke odluke koje će morati donositi u sljedeće tri godine.



"Vjerujem da ćemo očuvati ova socijalna prava, a sigurno prava najugroženijih, umirovljenika. Znam da sad zvuči kao HDZ nekada, ali to je naprosto najugroženija socijalna kategorija. Svi mi koji radimo i koji smo u radnom naponu i u radnoj dobi, morat ćemo se truditi još jače", poručio je Milanović, koji iduće godine očekuje rast s blagim oporavkom zaposlenosti. No istodobno zaključuje, oporavak je proces koji će trajati nekoliko godina.